जम्मू कश्मीर में अमरनाथ यात्रियों पर हुए आतंकी हमले (10 जुलाई) में सात श्रद्धालुओं की मौत हो गई थी। श्रद्धालु एक बस में सवार थे जिस पर आतंकियों ने अंधाधुंध फायरिंग कर दी थी। वहीं बस ड्राइवर सलीम अमरनाथ यात्रियों की जान बचाकर देश के हीरो बन गए हैं। अपनी हिम्मत और समझदारी से वह बस को आतंकियों से दूर ले गए। अगर समय रहते वह ऐसा नहीं करते तो शायद हमले में मरने वाले श्रद्धालुओं की संख्या और ज्यादा होती या फिर वह खुद ही आतंकियों की गोलियों के शिकार हो जाते। सलीम की इस बहादुरी पर न सिर्फ उनके परिवार को बल्कि पूरे देश को गर्व है। इसी बीच सलीम और उनके परिजनों ने कहा है कि वह अमरनाथ यात्रा पर श्रद्धालुओं को हमेशा लेकर जाते रहेंगे।